એમિલિ, ઓસ્કર અને એક ડ્રાઇવર મર્સિડિઝમાં બેસીને રવાના થવાના હતા. રસ્તામાં કોઈની સાથે લેવડદેવડ કરવા માટે ખાધાખોરાકી, સિગરેટો અને શરાબ એક ટ્રકમાં ભરીને બીજા લોકો તેમની પાછળ-પાછળ જવાના હતા. અહીંથી રવાના થવા બાબતે ઓસ્કર થોડો ચીંતિત હતો. રશિયનો તરફથી સંભવિત ખતરાનો વ્લાસોવ રૂપી એક હાથ ટળી ગયો હતો. થોડા દિવસો પહેલાં જ તેઓ અહીંથી કૂચ કરી ગયા હતા. પરંતુ તેનો બીજો હાથ, બીજા દિવસની સવાર સુધીમાં કે તેથી પણ પહેલાં બ્રિનલિટ્ઝ પહોંચી જવાની શક્યતા હતી. મર્સિડિઝની પાછળની સીટ પર જેલનો પોષાક પહેરીને બેઠેલાં ઓસ્કર અને એમિલિ, કેદી જેવાં લાગવાને બદલે વેશપલટો કરીને કોઈની પાર્ટીમાં જઈ રહ્યા હોય એવું લાગતું હતું! ઓસ્કર હજુ પણ સ્ટર્નને સલાહો આપતો હતો, અને બેંકર અને સાલપિતરને કંઇને કંઈ સૂચનાઓ આપતો હતો. પરંતુ એવું સ્પષ્ટ લાગતું હતું કે એ જેમ બને તેમ જલદી અહીંથી ચાલ્યો જવા માગતો હતો. ડ્રાઇવર દોલેક ગ્રનહોટે મર્સિડિઝ ચાલુ કરવાનો પ્રયત્ન કર્યો ત્યારે એ ચાલુ ન થઈ! પાછલી સીટમાંથી બહાર આવીને ઓસ્કર મર્સિડિઝનું હૂડ ખોલીને જોવા લાગ્યો. અત્યારનો ઓસ્કર, થોડા કલાક પહેલાં જેણે પ્રભાવી ભાષણ આપ્યું હતું એ ન હતો! હવે એ એકદમ સાવચેત થઈ ગયો હતો! “શું થયું છે?” એ પૂછવા લાગ્યો. પરંતુ ઓસ્કર આમ માથે જ ઊભો હોય, ત્યારે ગ્રનહોટ માટે જવાબ આપવો સરળ ન હતો! કારમાં શું ખરાબી હતી તે શોધતાં તેને થોડો સમય લાગ્યો, કારણ કે તે માનતો હતો એવી સામાન્ય પ્રકારની એ ખામી ન હતી! ઓસ્કરના અહીંથી ચાલ્યો જશે એ ડરથી કોઈએ કારના વાયરો કાપી નાખ્યા હતા!